**MNB azonosító kód: ZTP**

**Kitöltési előírások**

**A lakáscélú Zöld Tőkekövetelmény-kedvezmény Programban történő részvételhez szükséges adatszolgáltatás**

**Általános előírások**

Felügyeleti tevékenysége keretében a Magyar Nemzeti Bank (MNB) az általa biztosított lakáscélú Zöld Tőkekövetelmény-kedvezményhez (Kedvezmény) kapcsolódóan gyűjt információkat.

A Kedvezmény igénybevételének feltétele az adatszolgáltatás féléves rendszerességgel történő teljesítése. Az adatszolgáltatás első vonatkozási időpontja annak a naptári félévnek a vége, amelyben az első olyan hitelügylet folyósítása történt, melyre az adatszolgáltató lakáscélú Zöld Tőkekövetelmény-kedvezményt kíván érvényesíteni. A 2020. június 30-i vonatkozási időpontú adatszolgáltatás teljesítése alól az MNB felmentést ad azon adatszolgáltatóknak, melyek 2020. július 15-ig a [statadatszolg@mnb.hu](mailto:statadatszolg@mnb.hu) címre küldött e-mail formájában jelzik mentesítési igényüket. Az adatszolgáltatást fokozott biztonságú vagy minősített elektronikus aláírással ellátva az ERA rendszer „Adatszolgáltatás” szolgáltatásán belül elérhető „Statisztikai és felügyeleti integrált befogadó rendszer”-en (STEFI) keresztül szükséges megküldeni, határideje a tárgyfélévet követő 60. nap, kivéve a 2020. június 30-i vonatkozási időpontú adatszolgáltatás, melynek határideje a tárgyfélévet követő 90. nap. Az adatszolgáltatás megkezdésének szándékát a [statadatszolg@mnb.hu](mailto:statadatszolg@mnb.hu) címre küldött e-mail formájában szükséges jelezni.

A 01. tábla oszlopaiba a lakóépület vásárlási vagy lakóépület építési céllal magánszemélyeknek folyósított jelzáloghiteleknek az adatait és a tranzakció tárgyát képező ingatlanra vonatkozó energetikai információkat szükséges rögzíteni minden ügyletre vonatkozóan (a Zöld Tőkekövetelmény-kedvezményben nem részesülő, energiahatékonynak nem minősülő ügyletekre is). A 02. tábla kitöltése azon korszerűsítési célú jelzáloghitel vagy személyi kölcsönök esetén szükséges, melyekre az adatszolgáltató lakáscélú Zöld Tőkekövetelmény-kedvezményt kíván érvényesíteni.

A Kedvezmény igénybevételének egyéb feltételeit az MNB honlapján elérhető *Tájékoztató a lakáscélú Zöld Tőkekövetelmény-kedvezmény Program feltételeiről* (Tájékoztató)[[1]](#footnote-2) dokumentum tartalmazza.

**A 01. tábla oszlopai**

**Lakóépület vásárlása vagy építése esetén:**

A tábla minden oszlopának, tehát az a-e) oszlopok kitöltése kötelező a Kedvezményt igénybe vevő adatszolgáltató által az adatszolgáltatás vonatkozási idejével lezárult félév során az összes (Energiahatékonynak minősülő és nem minősülő) lakóépület adásvétele vagy építése céljából magánszemélynek folyósított jelzáloghitelre vonatkozóan. Szakaszos folyósítás esetén a hitelügyletet az első hitelrész folyósításakor szükséges szerepeltetni az adatszolgáltatásban. Az adatszolgáltatás első teljesítésekor az adatszolgáltatás kitöltése nem kötelező azon jelzáloghitelekre vonatkozóan, melyek folyósítása az adatszolgáltató által legkorábban folyósított Zöld Tőkekövetelmény-kedvezményben részesülő jelzáloghitel folyósításának napját megelőzően történt.

**A táblák oszlopainak értelmezése**

**a) Hitelügylet azonosító (HITREG):** A 35/2018. (XI. 13.) MNB rendelet szerinti adatszolgáltatás (HITREG) szerinti hitelügylet azonosítója.

**b) Energetikai minőség szerinti besorolás[[2]](#footnote-3):** Az energetikai minőség szerinti besorolás (Besorolás) betűjelét a hatályos energetikai tanúsítvány vagy a [www.e-epites.hu](http://www.e-epites.hu) honlapon elérhető legfrissebb adatok alapján szükséges kitölteni. Lakóépület építése esetén a Besorolás az épületgépészeti műszaki leírásban szereplő információk alapján is rögzíthető. Lakóépület építése esetén amennyiben a használatbavételi engedély kiadása 2021. június 30-a után várható, egyéb információ hiányában, „BB” Besorolás rögzíthető. Lakóépület építése esetén a Besorolást a használatbavételi engedély kiadását követően 120 napon belül frissíteni szükséges a hatályos energetikai tanúsítványban vagy a [www.e-epites.hu](http://www.e-epites.hu) honlapon szereplő adatok alapján, a teljes adatszolgáltatás utólagos módosítása keretében.

Az oszlop mezői az alábbi értékek valamelyikét veszik fel:

- AA++

- AA+

- AA

- BB

- CC

- DD

- EE

- FF

- GG

- HH

- II

- JJ

- Egyéb

- Nem elérhető

A mező az *„Egyéb”* értéket akkor veheti fel, ha a [www.e-epites.hu](http://www.e-epites.hu) honlapon elérhető legfrissebb Besorolás 2016. január 1-jét megelőzően került egy betű vagy egy betű és „+” jel formátumban (A+, A, B, C, D, E, F, G, H, I) megállapításra. A mező kitöltése *„Nem elérhető”* értékkel abban az esetben megengedett, ha a [www.e-epites.hu](http://www.e-epites.hu) honlapon nem érhető el a Besorolás (pl. lakóépület építése esetén). Azon ügyletekre nem érvényesíthető Kedvezmény, melyek esetében a mező „Egyéb” vagy „Nem elérhető” értéket vesz fel.

**c) Energetikai tanúsítvány készítése vagy feltöltése dátuma:** A Besorolás megállapításánál figyelembe vett hatályos energetikai tanúsítványon megtalálható dátum vagy a [www.e-epites.hu](http://www.e-epites.hu) oldalon az ingatlanhoz tartozó legfrissebb tanúsítvány feltöltési dátuma vagy az épületgépészeti műszaki leírás készítésének dátuma, vagy 2021. június 30. utáni időpontra várható használatbavételi engedély kiadása és egyéb információ hiányában – az Energetikai minőség szerinti besorolás oszlopban „BB” besorolás rögzítése mellett – a kölcsönszerződés megkötésének dátuma.

**d) Bruttó kitettség:** A vonatkozási időszak végén fennálló teljes bruttó mérlegen belüli és kívüli kitettségek összege szerződés szinten (azaz a COREP táblákban szereplő induló kitettségérték).

**e) Zöld kamat- vagy THM-kedvezmény mértéke:** A Tájékoztatóban definiált, az adatszolgáltató által biztosított Zöld kamatkedvezmény, vagy díjkedvezmény(ek) biztosítása esetén a nyújtott THM-kedvezmény mértéke. Azon ügyleteknél, melyekre vonatkozóan az adatszolgáltató nem vesz igénybe Kedvezményt, a mező kitöltése nem kötelező.

**A 02. tábla oszlopai**

**Korszerűsítési intézkedés esetén:**

Az a-c) oszlopok kitöltése, valamint a d-q) oszlopok közül a Korszerűsítési intézkedés(ek) függvényében a megfelelő oszlopok kitöltése kötelező az adatszolgáltatás vonatkozási idejével lezárult félév során folyósított azon korszerűsítési célú jelzáloghitelekre és személyi kölcsönökre vonatkozóan, melyekre az adatszolgáltató lakáscélú Zöld Tőkekövetelmény-kedvezményt kíván érvényesíteni. A d-q) oszlopok közül azok, melyeket a végrehajtott korszerűsítési intézkedés(ek) nem érint(enek), üresen hagyható(k). A q) oszlopban szükséges feltüntetni a Korszerűsítési intézkedéseket lehetővé tevő valamely hiteles szakmai vagy technikai tevékenység végzésének (pl. energetikai tanúsítvány készítésének) költségét, valamint a Korszerűsítési intézkedések végrehajtásához szükséges kiegészítő műszaki és egyéb berendezések költségét, amennyiben elválasztható(ak) a d-p) oszlopokban feltüntetett költség(ek)től, egyéb esetekben a d-p) oszlopokban szerepeltetendő(ek).

Korszerűsítési intézkedések esetén azon hitelügyletek tartoznak a jelentési kötelezettség alá tartozók közé, melyekre az adatszolgáltató a Kedvezményt igénybe veszi. Szakaszos folyósítás esetén a hitelügyletet az első hitelrész folyósításakor szükséges szerepeltetni az adatszolgáltatásban.

**A táblák oszlopainak értelmezése**

**a) Hitelügylet azonosító (HITREG):** A 35/2018. (XI. 13.) MNB rendelet szerinti adatszolgáltatás (HITREG) szerinti hitelügylet azonosítója.

**b) Bruttó kitettség:**  A vonatkozási időszak végén fennálló teljes bruttó mérlegen belüli és kívüli kitettségek összege szerződés szinten (azaz a COREP táblákban szereplő induló kitettségérték).

**c) Zöld kamat- vagy THM-kedvezmény mértéke:** A Tájékoztatóban definiált, az adatszolgáltató által biztosított Zöld kamatkedvezmény, vagy díjkedvezmény(ek) biztosítása esetén a nyújtott THM-kedvezmény mértéke.

**d-q) oszlopokban** korszerűsítési intézkedés esetén, a bruttó kitettségnek az oszlopfőben nevezett intézkedés megvalósítására igényelt hányada (amennyiben az adott oszlopfőben nevezett intézkedés finanszírozására a felvett hitelből sor kerül) jelentendő.

1. Elérhető a <https://www.mnb.hu/greenfinance/> oldalon. [↑](#footnote-ref-2)
2. bővebben: 176/2008. (VI. 30.) Korm. rendelet - az épületek energetikai jellemzőinek tanúsításáról [↑](#footnote-ref-3)